6. โครงการในอนาคต (Future plan)

โครงการในการดำเนินการเกี่ยวกับทรัพย์สินของธนาคาร

ธนาคารมีแผนการที่จะขายสินทรัพย์ที่รับโอนจากการควบรวมกิจการที่ไม่มีความจำเป็นต่อการดำเนินธุรกิจออกไป
โดยในด้านบริษัทหลักทรัพย์ธนาคารได้ดำเนินการขายบริษัทหลักทรัพย์ไปแล้ว 2 บริษัท คือ
บริษัทหลักทรัพย์ นววิคเคอร์ส บัลลาสจำกัด และ บริษัทหลักทรัพย์ เคที จำกัด ส่วนอีก 2
บริษัทที่เหลืออยู่คือ บริษัทหลักทรัพย์ ธนสยาม จำกัด และบริษัทหลักทรัพย์ วชิระซีเคียวริตี้ส์ จำกัด
ได้หยุดทำธุรกรรมทางด้านหลักทรัพย์แล้ว ธนาคารมีแผนการที่จะขายให้แก่นักลงทุนที่สนใจต่อไป
ในส่วนของบริษัทย่อย และบริษัทร่วม ที่ดำเนินธุรกิจที่ไม่ส่งเสริมธุรกิจของธนาคาร
ธนาคารจะดำเนินการขายออกไป ส่วนบริษัทย่อยที่ไม่ได้ดำเนินธุรกิจ 16 บริษัท
ธนาคารได้เลิกบริษัทแล้ว 10 บริษัท และอีก 5 บริษัทกำลังดำเนินการชำระบัญชีเพื่อปิดบริษัท
ส่วนอีก 1 บริษัทกลับมาดำเนินการต่อ สำหรับสินทรัพย์อื่น ๆ เช่น ที่ดิน
อาคารที่ทำการของสถาบันการเงิน 12 แห่งที่โอนมา
ธนาคารจะดำเนินการขายออกไปเมื่อได้ราคาที่เหมาะสม

โครงการด้านการจัดหาแหล่งเงินทุน

ธนาคารมีแผนการระดมเงินฝากอย่างต่อเนื่อง เพื่อใช้ในการขยายสินเชื่อ
โดยมุ่งเน้นกลุ่มลูกค้าขนาดกลางขึ้นไปเป็นเป้าหมายหลักให้สอดคล้องกับการเป็น Wholesale Bank
ของธนาคาร ธนาคารพยายามขยายฐานลูกค้าเงินฝากให้กว้างขึ้น ด้วยการจัดหาบริการใหม่ๆ
ที่เป็นที่น่าสนใจให้กับลูกค้าเงินฝาก
นอกจากนี้ธนาคารยังเตรียมพร้อมที่จะระดมเงินทุนจากแหล่งอื่นในอนาคต เช่น การออกตราสารหนี้
(Debenture) หรือกู้เงินจากสถาบันการเงินต่างประเทศ
เพื่อใช้ในการปล่อยสินเชื่อระยะปานกลาง และชำระคืนหุ้นกู้ที่จะครบกำหนด

โครงการด้านระบบเทคโนโลยีสารสนเทศ

ธนาคารมีแผนการ Reengineering
ทั้งในส่วนของการพัฒนาระบบของธนาคารรวมทั้งการปรับปรุงโครงสร้างองค์กรของสำนักและสาขา
ภาพลักษณ์ และการปรับปรุงวิถีทางในการดำเนินงาน (Rethinking)ในกิจการของธนาคาร
โดยในขั้นต้น ธนาคารได้ดำเนินการว่าจ้างบริษัท IBM (ประเทศไทย) จำกัด
เข้ามาเป็นที่ปรึกษาในการวางระบบเทคโนโลยีสารสนเทศหลัก (CORE BANKING SYSTEM)
และจัดหา Software โดยแบ่งแผนการพัฒนาระบบเทคโนโลยีสารสนเทศออกเป็น 2 ขั้นตอนคือ
ขั้นตอนที่ 1 ทำการศึกษา ออกแบบ และคัดเลือกระบบ และขั้นตอนที่ 2
ทำการพัฒนาและการติดตั้งระบบ

ธนาคารได้ให้ความสำคัญในการนำเทคโนโลยีมาช่วยในการดำเนินงานให้เป็น Office
Automation ด้าน ต่าง ๆ เพื่อให้เกิดความรวดเร็วในการติดต่อสื่อสาร
ลดค่าใช้จ่ายในการดำเนินการ และรองรับการแข่งขันทางธุรกิจที่รุนแรง เช่น เทคโนโลยีทางด้าน
Internet และ Intranet นอกจากนี้ธนาคารได้เริ่มดำเนินการจัดตั้งศูนย์ BANKTHAI Care
Center
เพื่ออำนวยความสะดวกให้แก่ลูกค้าที่จะทำธุรกรรมบางประเภทโดยที่ไม่จำเป็นต้องเข้ามาที่ธนาคาร
เช่น การขอซื้อสมุดเช็ค หรือการสอบถามข้อมูลผลิตภัณฑ์และบริการต่าง ๆ
ผ่านเจ้าหน้าที่บริการที่ประจำอยู่ที่ศูนย์ BANKTHAI Care Center

โครงการด้านการพัฒนาระบบข้อมูลสินเชื่อ

ภายหลังการควบรวมกิจการ ธนาคารได้ดำเนินการรวบรวมระบบข้อมูลสินเชื่อของ 13 บริษัท (12
บริษัทที่ถูกทางการเข้าแทรกแซง และบง. กรุงไทยธนกิจ) เข้าไว้ด้วยกัน
โดยใช้ระบบข้อมูลสินเชื่อของบง. กรุงไทยธนกิจเป็นหลัก ดังนั้น ระบบข้อมูลสินเชื่อของธนาคารจึงมี
2 ระบบใหญ่ คือ

1. ระบบข้อมูลสินเชื่อของธนาคาร

2. ระบบข้อมูลสินเชื่อของบริษัทเงินทุน

เนื่องจากลักษณะการให้บริการและประเภทสินเชื่อของธนาคารและบริษัทเงินทุนมีความแตกต่างกัน
ปัจจุบันธนาคารได้พัฒนาให้ระบบข้อมูลสินเชื่อทั้ง 2 ระบบสามารถเชื่อมต่อกันได้
เพื่อนำข้อมูลมาใช้ในการบริหารลูกหนี้ และจัดทำรายงานให้ผู้บริหาร ( MIS )
รายงานธนาคารแห่งประเทศไทย
รายงานการปรับปรุงการโครงสร้างหนี้และรายงานที่จัดทำให้หน่วยงานภาครัฐอื่น ๆ อย่างไรก็ตาม
ธนาคารตระหนักถึงประโยชน์ของการมีระบบการอำนวยสินเชื่อที่ดี ทันสมัย และมีประสิทธิภาพสูง
ในการบริหารความเสี่ยงต่าง ๆ ธนาคารจึงกำลังดำเนินการจัดหาระบบ
การอำนวยการสินเชื่อใหม่เข้ามาทดแทนระบบเดิม โดยแยกข้อมูลสินเชื่อออกเป็น 2 ระบบหลัก คือ
ระบบการวิเคราะห์สินเชื่อและความเสี่ยง และระบบปฏิบัติการสินเชื่อ
การจัดหาระบบดังกล่าวจะดำเนินการตามแผนการพัฒนาระบบเทคโนโลยีสารสนเทศรวม (IT
Plan) ของธนาคาร

แผนการแปรรูปของธนาคาร

ภายหลังการคืนทุนหุ้นบุริมสิทธิ์ให้แก่กองทุนเพื่อการฟื้นฟูแล้ว
กองทุนเพื่อการฟื้นฟูจะยังคงเป็นผู้ถือหุ้นใหญ่ในธนาคารในสัดส่วนร้อยละ 96.3
ธนาคารจึงยังคงมีสถานะเป็นรัฐวิสาหกิจ
ธนาคารมีแผนการที่จะดำเนินการแปรรูปธนาคารให้กลายเป็นธนาคารเอกชนในอนาคต
เพื่อความคล่องตัวในการดำเนินธุรกิจ ทั้งนี้ ธนาคารมีเป้าหมายที่จะเป็นธนาคารของคนไทย
โดยไม่ต้องการให้ต่างชาติเข้ามาเป็นผู้ถือหุ้นรายใหญ่ แต่อาจให้มาร่วมทุนเป็นกลุ่ม ๆ ได้